
На основу члана 138. став 1. Устава Републике Србије
 и члана 37. Закона о Заштитнику грађана
 у испитном поступку оцене законитости и правилности рада Републичког геодетског завода, покренутом по притужби АА, након окончаног испитног поступка Заштитник грађана је сачинио следећи

ИЗВЕШТАЈ  СА  ПРЕПОРУКАМА 

Дана 26. 03. 2024. године Заштитник грађана примио је притужбу АА, коју је поднела преко пуномоћнице адвоката, а којом је изражено незадовољство радом Републичког геодетског завода, због недоношења одлуке по жалби притужиље број 952-…/2019, коју је поднела 05. 07. 2019. године, против решења Службе за катастар непокретности Стари град број 952-…/2019 од 07. 06. 2019. године

Притужбом је указано да о предметној жалби није одлучено до дана подношења притужбе Заштитнику грађана и поред упућених ургенција за поступање органу.

Оцењујући наводе из притужбе и приложену документацију, те чињеницу да је у конкретном случају реч о примени републичких закона, других прописа и општих аката, те повреди принципа добре управе, Заштитник грађана је донео закључак о покретању испитног поступка оцене законитости и правилности рада Републичког геодетског завода 3112-456/24 дел. бр. 8727 од 03. 04. 2024. године, и од наведеног органа затражио да у року од 15 дана од дана пријема достави изјашњење о поступању по жалби притужиље број 952-…/2019, против решења Службе за катастар непокретности Стари град број 952-…/2019 од 07. 06. 2019. године, односно о разлозима неблаговременог поступања.

Републички геодетски завод, Сектор за правне послове је актом 06 број 07-347/2024 од 11. 04. 2024. године, обавестио Заштитника грађана да је одмах по пријему предметног закључка Заштитника грађана, другостепени управни предмет број 952-…/2019 додељен у рад обрађивачу и да се може очекивати да одлука буде донета у краћем року, при чему треба имати у виду да се истовремено у Републичком геодетском заводу поступа по већем броју жалби.

***

Имајући у виду напред предочено чињенично стање, Заштитник грађана сматра да се приликом оцене законитости и правилности рада Републичког геодетског завода морају узети у обзир релевантне одредбе Закона о општем управном поступку
 као и Закона о поступку уписа у катастар непокретности и водова
  и Закона о државној управи
.

Наиме, чланом 7. Закона о општем управном поступку прописано је да су органи који воде поступак, односно решавају у управним стварима, дужни да обезбеде успешно и квалитетно остваривање и заштиту права и правних интереса физичких лица, правних лица и других странака (начело ефикасности). Чланом 174. истог закона прописано је  да се решење којим се одлучује о жалби издаје без одлагања, а најкасније у року од 60 дана од дана када је предата уредна жалба, изузев ако је законом прописан краћи рок.  

Чланом 44. став 1. Закона о поступку уписа у катастар непокретности и водова децидирано је прописано да је Завод  дужан да одлучи по жалби најкасније у року од 60 дана од дана предаје уредне жалбе.

Закон о државној управи у члану 9.  прописује да су органи управе дужни да странкама омогуће брзо и делотворно остваривање њихових права и правних интереса. Када решавају у управном поступку и предузимају управне радње, органи државне управе дужни су да користе она средства која су за странку најповољнија ако се  и њима постижу сврха и циљ закона. 

Сагледавајући наведене прописе и податке до којих се дошло током спроведеног поступка контроле правилности и законитости рада Републичког геодетског завода, Заштитник грађана констатује да контролисани орган није предузео све мере и активности у циљу доношења у законом прописаним роковима одлуку по жалби притужиље од 05. 07. 2019. године, против решења Службе за катастар непокретности Стари град број 952-…/2019 од 07. 06. 2019. године, у другостепеном управном предмету број 952-…/2019 те је на тај начин повредио принципе добре управе, а на штету права и правних интереса подносиоца притужбе.
Потребно је да Републички геодетски завод, без одлагања, у складу са својим управноправним овлашћењима, сагласно одредбама члана 44. став 1. Закона о поступку уписа у катастар непокретности и водова одлучи о жалби у предмету бр. 952-…/2019 и донесе на закону засновану одлуку.

Републички геодетски завод обавестиће Заштитника грађана, у року од 60 дана од дана пријема ове препоруке, о поступању по њој, уз достављање релевантне документације и других доказа на основу којих се са сигурношћу може утврдити да је по препорукама Заштитника грађана поступљено.

Заштитник грађана овом приликом указује да је потребно да у будућем раду Републички геодетски завод предузима све потребне мере како би се обезбедило благовремено одлучивање у управним стварима, уз поштовање законом прописаних рокова и водити рачуна да се у другостепеном поступку одлуке доносе без одлагања.  

Уколико Републички геодетски завод у задатом року не достави Заштитнику грађана обавештење о предузетим мерама везано за упућене препоруке, Заштитник грађана ће о томе обавестити непосредно надређени орган, Народну скупштину, Владу и јавност.

Против заузетог става о основаности притужбе није допуштено правно средство јер Заштитник грађана не одлучује о правима и обавезама физичких и правних лица.

	ЗАМЕНИЦА ЗАШТИТНИКА ГРАЂАНА

	

	др Наташа Тањевић


Доставити:

- Републичком геодетском заводу, Булевар војводе Мишића 39, 11040 Београд,

- пуномоћници притужиље,

- у списе предмета.

� „Сл. гласник РС“, бр. 98/2006 и 115/2021


� „Сл. гласник РС“, бр. 105/2021


� „Сл. гласник РС“, бр. 18/2016 и 95/2018 - аутентично тумачење


� „Сл. гласник РС“, бр. 41/2018, 95/2018, 31/2019 


� „Сл. гласник РС“, бр. 79/2002, 101/2007, 95/2010, 99/2014, 47/2018 и 30/2018 – др. закон

